ஜூலை புரட்சியின் வெற்றி ஜெர்மானியர்களை உற்சாகப்படுத்தியது. ஜெர்மனி மட்டுமின்றி, போலந்து, இத்தாலி, பெல்ஜியம் ஆகிய நாடுகளிலும் ஜூலை 1830 புரட்சியின் தாக்கம் பரவியது. மக்கள் ஒன்று திரண்டுவிட்டால், எத்தனை பெரிய எதிர்ப்பும் அடங்கித்தான் போகும் என்பதை அவர்கள் கண்கூடாகக் கண்டனர். பிரான்ஸ் மக்களின் வழியில் போராடினால், பிரஷ்யாவின் கொடுங்கோல் மன்னன் மூன்றாம் பிரெட்ரிக் வில்லியமையும் அகற்றிவிட முடியும் என்னும் நம்பிக்கை ஜெர்மானியர்களுக்கு உண்டானது. அதே சமயம், வீதியில் இறங்கி அரசின் ராணுவத்தை எதிர்த்துப் போராடுவது உடனடி சாத்தியமல்ல என்பதும் புரிந்தது. பிரான்ஸ் புரட்சியின் தாக்கத்தை உள்வாங்கிக்கொண்டு, வேறு வடிவில் போராட்டத்தை அவர்கள் முன்னெடுத்துச்சென்றனர்.